ΚΟΙΝΩΝΙΑ

Οι έμπειροι αξιωματικοί της Υποδιεύθυνσης Εγκλημάτων Κατά Ζωής και Ιδιοκτησίας έχουν αναλάβει να λύσουν το «μυστήριο» με τον εμπρησμό στο ξενοδοχείο «Athenaum Palace», στη λεωφόρο Συγγρού, που είχε ως αποτέλεσμα τον τραυματισμό τριών ατόμων, με μία 24χρονη κοπέλα να νοσηλεύεται διασωληνωμένη σε ΜΕΘ νοσοκομείο.

Τα μέχρι στιγμής δεδομένα είναι ότι σε δωμάτια και διαδρόμους του 1ου και του 2ου ορόφου έχουν βρεθεί υπολείμματα από μπιτόνια με καύσιμη ύλη, σεντόνια και στρώματα επίσης εμποτισμένα με καύσιμη ύλη.

Οι αστυνομικοί της Ασφάλειας έχουν ξεκινήσει ήδη να λαμβάνουν καταθέσεις από εργαζόμενους και ενοίκους του ξενοδοχείο, ενώ προσπαθούν να δουν εάν υπάρχει αξιοποιήσιμο υλικό από τις κάμερες ασφαλείας του «Athenaum Palace». Εάν έχουν καταγραφεί οι κινήσεις των εμπρηστών, τότε είναι ζήτημα χρόνου η σύλληψη τους.

Κατάθεση θα δώσουν τόσο οι ιδιοκτήτες του ξενοδοχείο -διαμένουν στη Γερμανία- όσο και οι ενοικιαστές του κτηρίου.

Αξίζει να σημειώσουμε ότι ιδιοκτήτες και ενοικιαστές βρίσκονταν σε μακροχρόνια δικαστική διαμάχη, με πληροφορίες να αναφέρουν ότι χθες Πέμπτη είχε πάει στο ξενοδοχείο δικαστικός επιμελητής για να επιδώσει έξωση στους ενοικιαστές. Αυτό, καθώς φέρονται να χρωστούν αρκετά χρήματα στους ιδιοκτήτες, που επιθυμούν να πουλήσουν το κτήριο.

Σε κάθε περίπτωση, πρόκειται για μία ιδιαίτερα «περίεργη» υπόθεση, για την οποία έχει ενημερωθεί και πολύπειρος τεχνικός σύμβουλος σε θέματα εμπρησμών.

